Julianne Moore

**Julianne Moore** (3. 12. 1960.-) je američka glumica, nagrađena Oskarom i Zlatnim globusom.

## Biografija
### Detinjstvo
Džulijana je rođena u mestu Fort Brag, nedaleko od Fejetvila, Severna Karolina. Njena majka Eni Maklejn, emigrantkinja iz Škotske, radila je kao školski psiholog, a otac - Piter Mur Smit (poreklom iz Nju Džerzija), bio je sudija, advokat, pilot i vojni kapetan. Ima mlađu sestru Valeri i mlađeg brata - Pitera Mura Smita Trećeg, pisca. Odrastajući kao *vojno dete*, Džuli se sa porodicom selila po raznim američkim gradovima, a živela je i u Frankfurtu na Majni, Nemačka, gde je 1979. završila srednju školu. Diplomirala je na Univerzitetu lepih umetnosti u Bostonu.

## Karijera
### Počeci
Džulijen se 1983. godine preselila u Njujork, gde je radila kao konobarica, dok nije dobila svoju prvu ulogu. Bila je to dvostruka uloga, lik Sabrine/Freni Hjuz u sapunici *Kako se svet okreće*, koju je Murova igrala do 1988. godine. Ujedno, to je bila i njena prva nagrađena rola - 1987. godine dobila je Emi za najbolju glumicu u tv seriji. Prve uloge na filmu, dobila je devedestih godina: *Beni i Džun*, *[[The Fugitive (1993 film)|Begunac]]*, *Telo kao dokaz* i drugi. Uloga u drami *Kratki rezovi* iz 1993. godine, donela je veću popularnost i priznanja filmske kritike, ali i dve veće uloge, koje su joj donele finansijsku dobit: 1995. godine uloga u romansi *Devet meseci* sa Hju Grantom, i 1997. u blokbasteru *Izgubljeni svet: park iz doba Jure* u režiji Stivena Spilberga. Uloga u filmu *Vanja iz ulice br. 42* smatra se prekretnicom u njenoj karijeri, kada je prestala biti *blokbaster glumica*.

### 1995 - 2004: „Daleko od raja“
Za veoma kratko vreme, krajem devedestih i početkom novog milenijuma, Džulijen Mur je bila nominovana za gotovo sve nagrade koje jedna glumica može dobiti. Veliki broj njih je i osvojila, ali su joj one najznačajnije ipak *izmakle*. Naime, za ulogu u filmu Noći bugija iz 1997. godine prvi put je nominovana za Oskar za najbolju sporednu glumicu, Zlatni globus i Nagradu Udruženja glumaca. Dve godine kasnije, film Kraj jedne ljubavne priče sa Ralfom Fajnsom donosi joj nominacije za pomenute nagrade ali i drugu nominaciju za Oskar za najbolju glavnu glumicu. Film Daleko od raja iz 2003. godine je njen najuspešniji film u karijeri - za interpretaciju žene koja otkriva da joj je muž homoseksualac i da je godinama vara, dobila je čak dvadeset nagrada širom sveta, među kojima i *[[Volpi kup|Volpi pehar]]* na Venecijanskom Bijenalu, ali ne i Oskar za najbolju glavnu glumicu za koji je bila nominovana. Te godine je bila i četvrti put nominovana za Oskar za najbolju sporednu glumicu, za ulogu u istorijskoj drami Sati, sa Nikol Kidman i Meril Strip, ali ni njega nije dobila. Iz tog perioda su i njeni drugi, uspešni filmovi: Veliki Lebovski iz 1998, sa Džefom Bridžisom, *Idealni suprug* iz 1999, sa Rupertom Everetom (za koji je nominovana za Zlatni globus), Magnolija sa Tomom Kruzom, kao i tri filma iz 2001. godine: horor *Hanibal* sa Entonijem Hopkinsom, naučnofantastični *Evolucija* i *Luka ljubavi* sa Džudi Denč, Kejt Blančet i Kevinom Spejsijem.

### 2005 - 2010: „Samac“ i „Deca su u redu“

Karijera Džulijen Mur nastavlja da ide uzlaznim tokom i njena popularnost ne jenjava, iako do 2009. godine nijednim filmom nije bila zastupljena na dodeli filmskih nagrada. 2005. godine izlaze dva njena hit-filma: *Zakoni privlačnosti* i *Izbrisano sećanje*, za koji je nominovana za ''Saturn'' za najbolju glumicu. Sledeće godine tumači glavnu ulogu u romantičnoj komediji *Veruj čoveku* sa Dejvidom Duhovnim, kao i u blokbasteru Potomci. 2008. godine našla se u dve glavne uloge: u kontraverznoj biografskoj drami *Okrutna ljubav*, i u filmskoj adaptaciji romana *Slepilo* - Žozea Saramaga, za koju je drugi put bila nominovana za nagradu *Saturn* za najbolju glumicu. Tada je izabrana za jednu od najboljih glumica devedestih godina, a magazin The Guardian je proglasio najtalentovanijom glumicom svoje generacije.

Godine 2009. Džulijen Mur se vraća na filmske festivale i dodele nagrada u velikom stilu - ulogom nesrećne Čarli, u filmu Samac Toma Forda. Naime, Čarli je godinama zaljubljena u svog najboljeg prijatelja (Kolin Firt), koji je gej! Nominovana je za brojne nagrade, između ostalih i za Zlatni globus za najbolju sporednu glumicu, a Piter Trejvers iz Roling Stouna je njenu izvedbu nazvao *eksplozivno dobrom*. 

Sledeće godine, glumi Džuls u filmu Deca su u redu - porodičnoj drami o životu lezbijskog para. Za ulogu njene partnerke - Nik, Anet Bening je čak dobila nominaciju za Oskar za najbolju glavnu glumicu. Brojni filmski kritičari smatraju da je performans Džulijen Mur u ovom filmu potcenjen. Glumica je za ovu ulogu *samo* nominovana za Zlatni globus za najbolju glavnu glumicu (komedija) i za BAFTA nagradu za najbolju glavnu glumicu.

### Pisanje
U oktobru, 2007. godine, Džulijen Mur je imala svoj debi kao književnica. Objavila je dečju knjigu *FrackleFace Strawberry*, baziranu na njenim iskustvima iz detinjstva. Dve godine kasnije izdala je još jednu zbirku priča pod nazivom *Freckleface Strawberry and the Dodgeball Bully*.

### ''Gej glumica''

U svojoj dugogodišnjoj karijeri Džulijen Mur je ostvarila velik broj gej-uloga ili uloga u gej-filmovima, čak više nego bilo koja druga glumica ikada. Njen prvi gej-film je ujedno i njen najnagrađivaniji film u karijeri - Daleko od raja. Ovde je Džulijen u ulozi Keti Vitaker - žene koja je godinama srećno živela sa svojim suprugom, čiji život dobija drugi pravac kada otkrije da on ima ljubavnika. Iste godine, u drami Sati tumači lik Lore Braun, tridesetogodišnje Amerikanke, koja naizgled vodi klasičan život domaćice i majke, ali koja započinje vezu sa svojom mladom komšinicom. U filmu *Okrutna ljubav* iz 2008. godine, Murova je u ulozi majke koja ne može da se pomiri sa činjenicom da je njen sin homoseksualac, i koja na sve načine pokušava da to *izleči*. Godinu dana kasnije igra u filmu Samac Toma Forda, koji je *zvanično* gej, a 2010. godine u Deca su u redu sa Anet Bening. Džulijen Mur danas ima veliki broj fanova istopolnog seksualnog opredeljenja, i smatra se jednom od najvećih gej-ikona iz sveta filma. 

Aktivan je borac za legalizaciju istopolnih brakova.

## Privatan život
Džulijen se dva puta razvela. Od 1996. godine živi sa režiserom Bartom Frundlikom, sa kojim se venčala 2003. godine. Imaju dvoje dece - Kejleba i Liv. Žive na Menhetnu.

## Filmografija

## Vanjske veze

*